Rannsókn skotárásarinnar á Blönduósi um síðustu helgi gengur vel en ekki er hægt að upplýsa um röð atburða eða hvernig árásarmaðurinn lést fyrr en niðurstaða er komin úr vettvangsrannsóknum og réttarkrufningu. Þetta segir lögreglustjórinn á Norðurlandi eystra.
Á annan tug lögreglumanna vinna að rannsókn skotárásarinnar á Blönduósi um síðustu helgi. Lögreglustjóri segir rannsóknina ganga vel en enn sé nokkuð í að henni ljúki.
Rannsókn Lögreglunnar á Norðurlandi eystra snýr að því að upplýsa hvað gerðist að morgni sunnudags og er í algjörum forgangi, segir Páley Borgþórsdóttir lögreglustjóri.
Hvað hefur rannsóknin ykkar leitt í ljós hvað gerðist þennan afdrifaríka morgun?
Vegna þess að það er mikið af gögnum sem við höfum ekki fengið endanlega í hendur, til dæmis niðurstöður vettvangsrannsóknar og réttarkrufning og slíkt þá get ég ekki tjáð mig um einstaka málsatvik.
Einn var handtekinn á fyrsta degi og sleppt samdægurs. Páley segir að staða hans sé óbreytt, hægt sé að úrskurða fólk í gæsluvarðhald á nokkrum forsendum en ekki hafi verið talin uppfyllt skilyrði fyrir neinni þeirra í þessu máli.
Páley segist hvorki geta tjáð sig um skotvopnið sem árásarmaðurinn notaði né hvað varð honum að bana.
Eins og ég sagði áðan þá erum við ennþá að bíða eftir endanlegri niðurstöðu úr réttarkrufningu þannig að við getum ekki sagt það með óyggjandi hætti.
Hún segist hafa mikinn skilning á að fólk vilji að upplýst sé um mál sem þetta. Miklar upplýsingar hafi komið fram á fyrsta degi. Eftir það hafi litlu verið við að bæta en tilkynnt á fésbókarsíðu embættisins um það sem talið hafi verið mikilvægt að upplýsa um.
Við erum að rannsaka sakamál, áherslan hjá okkur er öll á sakamálarannsóknina. Við reynum að tryggja þá hagsmuni, hagsmuni rannsóknarinnar og passa að að tryggja að við missum hana ekki frá okkur. Við reynum að segja sem minnst, sérstaklega á fyrstu stigunum, því við eigum mig erfitt með það. Það er ekki búið að eigum staðreyna hluti og sanna þá. Yfirleitt er lögreglan ekki að gefa upplýsingar nema þær séu réttar.
Lögreglustjórinn á Norðurlandi vestra hefur sagt að honum þætti eðlilegt að rannsókn viðamikilla mála í umdæminu væri á hendi lögreglunnar þar en ekki Lögreglunnar á Norðurlandi eystra. Páley segir að farið sé eftir gildandi skipulagi en málefnaleg rök séu bæði með og á móti.
Rannsókn skotárásarinnar á Blönduósi um síðustu helgi gengur vel en ekki er hægt að upplýsa um röð atburða eða hvernig árásarmaðurinn lést fyrr en niðurstaða er komin úr vettvangsrannsóknum og réttarkrufningu. Þetta segir lögreglustjórinn á Norðurlandi eystra. 